ຈີນ ແລະ ຟີລິບປິນ ປະເຊີນໜ້າກັນ ຢູ່ທະເລຈີນໃຕ້
ເຮືອລົບຟີລິບປິນ ປະເຊີນໜ້າກັນ ກັບເຮືອລາດຕາເວັນຂອງຈີນ ທີ່ທະເລຈີນໃຕ້.
ການປະເຊີນໜ້າກັນທາງທະເລທີ່ເຄັ່ງຕຶງລະຫວ່າງຈີນແລະຟີລິບປິນຍັງບໍ່ມີຮ່ອງຮອຍຫຍັງ ຫຼາຍທີ່ສະແດງໃຫ້ເຫັນວ່າເຢັນລົງໃນວັນພຸດມື້ນີ້ ຊຶ່ງຕ່າງຝ່າຍຕ່າງກໍກ່າວຫາຊຶ່ງແລະກັນ ວ່າ ເປັນຜູ້ລະເມີດເຂດນໍ້າແດນດິນທີ່ຕົນອ້າງເອົາກໍາມະສິດໃນທະເລຈີນໃຕ້ນັ້ນ ການປະເຊີນໜ້າກັນໄດ້ເລີ້ມຂຶ້ນໃນວັນອັງຄານວານນີ້ເວລາເຮືອລາດຕາເວັນຈີນ 2 ລໍາເຂົ້າ ກີດກັນເຮືອລົບຟີລິບປິນລໍານຶ່ງຈາກການຈັບກຸມຊາວປະມົງຈີນຈຸນຶ່ງທີ່ຢູ່ໃນເຂດນ່ານນໍ້າທີ່ ເປັນບັນຫາໂຕ້ແຍ່ງກັນປະມານ 230 ຫຼັກ ກິໂລແມັດ ນອກຝັ່ງທະເລເກາະໃຫຍ່ Luzon ຂອງຟີລິບປິນນັ້ນ ເຫດການດັ່ງກ່າວໄດ້ກະຕຸ້ນໃຫ້ລັດຖະມົນຕີການຕ່າງປະເທດຟີລິບປິນທ່ານ Albert Del Rosario ທໍາການໂອ້ລົມສົນທະນາກັນເລື້ອງວິກິດການດັ່ງກ່າວໃນວັນພຸດມື້ນີ້ກັບທ່ານ Ma Keqing ເອກອັກຄະລັດຖະທູດຈີນປະຈໍາກຸງມະນີລານັ້ນ ຫຼັງຈາກການໂອ້ລົມພົບປະກັນແລ້ວ ທ່ານ Rosario ກ່າວວ່າ ທັງສອງຝ່າຍກໍາລັງຫາທາງ ແກ້ໄຂບັນຫາດັ່ງກ່າວທາງດ້ານການທູດ ແຕ່ເຕືອນວ່າ ຟີລິບປິນກະກຽມປົກປ້ອງຄຸ້ມຄອງ ອະທິປະໄຕຂອງຕົນ ຖ້າຫາກຖືກທ້າທາຍ ນັ້ນ ໃນຂະນະດຽວກັນ ສະຖານທູດຈີນທີ່ກຸງມະນີລາໄດ້ອອກຖະແຫຼງການສະບັບນຶ່ງກ່າວຫາ ກອງທັບເຮືອຟີລິບປິນວ່າ ທໍາການຮາວີລົບກວນພວກ ຊາວປະມົງຈີນແລະເຂົ້າຮ່ວມໃນພຶດ ຕິກໍາທີ່ຜິດກົດໝາຍຕ່າງໆ ທັງສອງປະເທດຕ່າງກໍອ້າງເອົາກໍາມະສິດຂອງໝູ່ດອນທີ່ພວມພົ້ນຂຶ້ນຈາກນໍ້າຊຶ່ງເອີ້ນກັນ ໃນຟີລິບປິນວ່າ Panatag ແລະຈີນເອີ້ນວ່າເກາະ Huangyan ນັ້ນ